CAPÍTOL 5. RÈGIM DE SUBVENCIONS

Base 43a. Aportacions i subvencions

Aquest apartat té per objecte establir les normes generals per a la sol·licitud, la concessió, la justificació i el pagament de les subvencions que atorgui el Consell Comarcal de la Selva a l’empara del que estableix l’article 17.2 de la Llei 38/2003, de 17 de novembre, General de Subvencions, que exigeix que les bases reguladores de les subvencions de les corporacions locals s’hauran d’aprovar en el marc de les bases d’execució del pressupost, a través d’una ordenança general de subvencions o mitjançant una ordenança específica per a les diferents
modalitats de subvencions.

Les subvencions atorgades pel Consell Comarcal de la Selva tenen caràcter anual, voluntari i eventual. Podran ser revocades o reduïdes en futures convocatòries, no generaran cap dret i no es podran al·legar com a precedent.

1. Pla estratègic de subvencions per a l’exercici 2024

Als efectes d’allò establert a l’art. 8 de la Llei 38/2003, de 17 de novembre, General de Subvencions, es fixa el següent pla estratègic de subvencions del Consell Comarcal de la Selva per l’any 2024:

· Prioritat 1. Foment d’activitats culturals

Objectius: foment de la cultura de la comarca, en especial en la vessant del foment de les tradicions catalanes.
Avaluació: justificació de l’activitat subvencionada d’acord amb la Resolució d’atorgament.

2. Procediment de concessió de les subvencions
2.1 Procediment ordinari
El procediment ordinari per a la concessió de subvencions és el de la concurrència competitiva. Procedirà l’aprovació de les Bases reguladores de la convocatòria per a l’òrgan competent i ajustant-se als principis generals de publicitat, transparència, objectivitat, igualtat i no discriminació, eficàcia i eficiència.
La seva tramitació es realitzarà utilitzant l’eina i paràmetres existents a la Base de Datos Nacional de Subvenciones.
Intervenció informarà:
- Que existeix crèdit pressupostari i que el proposat és l'adequat a la naturalesa de la despesa que es proposa contreure.
- Que la despesa es genera per un òrgan competent.
L’acord de convocatòria per a la concessió de subvencions comportarà l’expedició del corresponent document A de comptabilitat.

2.2 Concessió directa
La concessió de les subvencions podrà atorgar-se directament en els casos següents:

Quan estiguin consignades nominativament al pressupost. El conveni serà l’instrument habitual per a canalitzar les subvencions previstes nominativament.

Quan el seu atorgament vingui imposat per una norma de rang legal.

Excepcionalment, quan s’acreditin raons d’interès públic, social, econòmic o humanitari, o altres degudament justificades per l’àrea gestora que dificultin la seva convocatòria pública.

Intervenció informarà en ambdós procediments:
- Que existeix crèdit pressupostari i que el proposat és l'adequat a la naturalesa de la despesa que es proposa contreure.
- Que la despesa es genera per un òrgan competent.

3. Sol·licituds
La presentació de les sol·licituds per a tots els casos comportarà la plena acceptació d’aquestes bases.

Les sol·licituds es presentaran, preferentment per mitjans electrònics, mitjançant el model normalitzat disponible a la web del Consell Comarcal (www.selva.cat), en el registre d’entrada del Consell Comarcal de la Selva (Passeig de Sant Salvador 25-27, Santa Coloma de Farners- 17430) en horari de 9 a 14 de dilluns a divendres. També podran presentar-se per correu, cas en el qual els sol·licitants hauran de justificar la data d’imposició de l’enviament a l’oficina de correus, anunciant la tramesa de la sol·licitud al Consell Comarcal de la Selva mitjançant e-mail a secretaria@selva.cat en el mateix dia de la remissió d’aquesta.

La sol·licitud ha d’anar acompanyada dels següents documents:
· Memòria explicativa de l’activitat per a la qual se sol·licita la subvenció
· Fitxa d’alta de creditor, en cas de primera petició o en cas de modificació de dades
· Fotocòpia del CIF/NIF de l’entitat o de la persona física sol·licitant
· Fotocòpia del DNI de la persona representant de l’entitat
· Acreditació de la representació legal del sol·licitant respecte a l’entitat
· Fotocòpia de la constitució i estatuts de l’entitat, degudament inscrita al Registre
corresponent
· Certificat d’estar al corrent de les obligacions tributàries (agència estatal i catalana) i amb la seguretat social.

En el cas que els documents exigits ja estiguessin en poder del Consell Comarcal, el sol·licitant podrà fer ús del seu dret de no presentar-los, fent constar la data i òrgan o dependència on van ser presentats o emesos, sempre que no hagin transcorregut més de cinc anys des de la seva presentació.
No es podran concedir noves subvencions als peticionaris que tinguin pendents de justificació subvencions concedides anteriorment.

4. Instrucció del procediment
La instrucció del procediment correspondrà al cap del departament, que serà qui realitzi d’ofici totes les actuacions que estimi necessàries per a la determinació, coneixement i comprovació de les dades, així com l’anàlisi prèvia de les sol•licituds d’acord amb els criteris establerts a les bases específiques.

Quan s’observin defectes o omissions en les sol·licituds o es consideri necessari ampliar la informació, s’emplaçarà al sol·licitant, perquè, en el termini màxim de 10 dies, esmeni les mancances o aporti els documents, advertint-lo que, si no ho fa, es tindrà per desistida la seva sol·licitud.

Resolts aquests defectes o omissions, el cap de departament emetrà la proposta de concessió de subvenció.

El President emetrà la corresponent resolució en el termini màxim de tres mesos des de la data final de presentació de sol·licituds. La resolució s’ha de notificar a les entitats beneficiàries de manera individualitzada en el termini màxim de deu dies a comptar des de la data de resolució.

El venciment del termini màxim sense haver-se notificat la resolució, legitima als interessats per a entendre desestimada per silenci administratiu la sol·licitud de concessió de la subvenció.

La Resolució de la concessió de la subvenció comportarà l’expedició d’un document D o bé AD a la comptabilitat.

5. Acceptació
Una vegada comunicada la concessió de l’ajut, si en el termini d’un mes no es manifesta el contrari, s’entén acceptada la subvenció, així com les condicions generals i específiques fixades per a la seva aplicació.


6. Obligacions dels beneficiaris
A banda del compliment de les obligacions imposades a l’article 14 de la Llei 38/2003, de 17 de novembre, General de Subvencions, els beneficiaris de les subvencions nominatives resten subjectes a les següents obligacions:
- Realitzar l’activitat per a la qual s’ha concedit la subvenció abans de finalitzar l’exercici
2024.
- Presentar la justificació de la subvenció, en els termes establerts a l’apartat següent.
- Comunicar al Consell Comarcal de la Selva la concessió de subvencions de qualsevol ens públic o privat per a la mateixa finalitat.
- Sotmetre’s a la normativa sobre supervisió, seguiment i control de subvencions, així com facilitar tota la informació requerida pels òrgans gestors de les subvencions.
- Comunicar al Consell Comarcal de la Selva l’import total de les subvencions rebudes, així com la resta d’ingressos que financin les activitats subvencionades.
- Disposar dels comptes anuals aprovats, d’acord amb la legislació que, en cada cas, li sigui d’aplicació al beneficiari.
- Conservar els documents justificatius de l’aplicació dels fons rebuts, inclosos els documents electrònics, que puguin ser objecte de les actuacions de comprovació i control.
- Indicar en els tríptics, cartells i qualsevol altra documentació i material utilitzat en el desenvolupament de l’activitat subvencionada que aquesta es realitza amb la col·laboració del Consell Comarcal de la Selva.

7. Sol·licitud de bestretes
Una vegada acceptada la concessió de l’ajut es podrà sol·licitar una bestreta no superior al 50% de l’import concedit, i excepcionalment en percentatge superior si s’acredita motius d’interès públics apreciats per l’òrgan concedent.

Caldrà realitzar la petició expressa sol·licitant l’import. Aquesta petició la realitzarà l’ens beneficiari. Existeix la possibilitat que si el cap de departament ho justifica oportunament , es pugui incorporar en la resolució de concessió la possibilitat d’efectuar una bestreta en el moment de la concessió per al conjunt d’ens beneficiaris.

La concessió de bestretes es realitzarà mitjançant la corresponent Resolució de Presidència i generarà el corresponent document OP a comptabilitat.

8. Justificació
Un cop realitzat el projecte o activitat, el beneficiari haurà de justificar davant el departament gestor, que l’import de la subvenció s’ha destinat a les activitats per les quals s’ha concedit i que s’han acomplert les condicions exigides en l’acord de concessió, en un termini màxim de tres mesos des de la finalització de l’activitat i, en tot cas, abans del 31 de març de l’exercici immediatament posterior al què es concedeix la subvenció. A tal efecte, es posarà a disposició de l’ens el model de compte justificatiu de subvencions del Consell Comarcal de la Selva que contindrà les següents dades:
- Dades d’identificació del perceptor de la subvenció
- Dades d’identificació de la persona signant de la declaració.
- Dades d’identificació de l’expedient (concepte subvencionat, import concedit)
- Certificat que contingui:

Primer: Memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i el seu grau d’execució, resultat i possibles incidències. Indicació que en l’execució de l’activitat s’ha informat que estava subvencionada pel Consell Comarcal de la Selva. 
Segon. Que la subvenció ha servit per realitzar l’activitat/inversió per la qual es va concedir.
Tercer. Cost final de l’actuació subvencionada.
Quart. Que no s’ha disposat de cap altra subvenció afectada a l’activitat, que sumada a l’ajuda del Consell Comarcal de la Selva sobrepassi el seu total.
Cinquè. Balanç econòmic de l’actuació.
Sisè. Que els documents acreditatius de la despesa de l’actuació han estat aprovats per l’ens i comptabilitzats a l’exercici econòmic de l’any en curs.
Setè. Que els documents presentats i que consten a la relació annexa degudament numerats són còpia i són fidel reproducció dels seus originals, els quals hauran d’estar arxivats a la seva seu i a disposició del Consell Comarcal de la Selva.
Vuitè . Que l’ens es troba al corrent de les seves obligacions tributàries i amb la seguretat social
Novè. Possibilitat d’autoritzar al Consell Comarcal de la Selva a sol·licitar les dades que exigeix el punt vuitè.
Desè. Compromís de comunicar al Consell Comarcal de la Selva qualsevol modificació que es produeixi respecte a les dades que consten al certificat de finançament i que suposin un augment de les subvencions rebudes o una disminució de les despeses incloses al cost de l’actuació.
La documentació a annexar serà la següent:
-Relació de despeses amb el següent detall: Creditor, NIF, número de factura, concepte, data de la factura i data de pagament del seu pagament.
-Còpia de les factures que consten a la relació.

Si la documentació presentada és incorrecta o incompleta, el departament responsable requerirà al beneficiari per corregir-la o completar-la en el termini de 10 dies. Així mateix, en el cas que un cop transcorregut el termini atorgat no es presenti, es formularà requeriment al beneficiari perquè en el termini improrrogable de 15 dies la presenti. En ambdós casos, s’advertirà al beneficiari que transcorregut el termini atorgat, s’iniciarà el procediment de revocació total o parcial de la subvenció atorgada i la conseqüent pèrdua del dret al cobrament, segons el cas, o si s’escau, el seu reintegrament.

9. Forma de pagament
El pagament de les subvencions s’efectuarà en un termini màxim de dos mesos un cop efectuada la justificació de l’activitat subvencionada. Si existeix bestreta concedida prèviament es descomptarà l’import.
Es perdrà el dret al cobrament de la subvenció en cas de manca de justificació.
En tots els casos, quan el beneficiari sigui deutor del Consell Comarcal de la Selva, s’efectuarà la compensació del pagament de la subvenció amb els deutes líquids i vençuts.
Serà mitjançant Resolució de Presidència que s’autoritzarà el pagament de les subvencions.
Es tramitarà un document OP a la comptabilitat.

10. Revocació i reintegrament
En el supòsit d’incompliment de les obligacions dels beneficiaris es procedirà a la revocació i si s’escau, al reintegrament de la subvenció en les condicions establertes a la normativa que regula les subvencions públiques.

11. Base de Datos Nacional de Subvenciones
Les subvencions concedides seran comunicades a la BDNS, indicant convocatòria, programa, crèdit pressupostari d’imputació, beneficiari, quantitat concedida i objectiu o finalitat de la subvenció.
